**Informatīvais ziņojums**

**“Par Eiropas Savienības 2020.gada 29.maija neformālajā videokonferencē (pētniecība un kosmoss) izskatāmajiem Izglītības un zinātnes ministrijas kompetences jautājumiem”**

2020.gada 29.maijā notiks Eiropas Savienības (ES)neformālā ministru līmeņa videokonference par pētniecības un kosmosa jautājumiem, kur tiks izskatīti šādi Izglītības un zinātnes ministrijas kompetences jautājumi:

**Politikas debates par Kosmosa programmu izvērtēšanu – lai novērtētu reālo ietekmi uz sabiedrību**

**Ievads**

1. Paziņojumā par Eiropas kosmosa stratēģiju tika uzsvērts ES kosmosa programmu *Copernicus*, *EGNOS* un *Galileo* potenciāls. Stratēģija uzsvēra nepieciešamību pilnībā izmantot kosmosa sniegtās priekšrocības sabiedrībai un ES ekonomikai.
2. Ierosinātā regula, ar ko izveido ES kosmosa programmu 2021.–2027.gadam konsolidē šo mērķi, lai nodrošinātu augstas kvalitātes, modernus un drošus satelītu datus, informāciju un pakalpojumus, kā arī kosmisko objektu novērošanas un uzraudzības atbalsta sistēmu (SST).
3. “Eiropa 2020” stratēģija nodrošina visaptverošu Eiropas redzējumu par viedu, ilgtspējīgu un iekļaujošu izaugsmi un kā galveno principu citām ES politikām nosaka resursu efektivitāti. EK 2020.gadā iepazīstināja ar Eiropas „zaļo kursu” – ceļvedi, kā padarīt ES ekonomiku ilgtspējīgu.
4. Pat saskaroties ar negaidītiem izaicinājumiem kā Covid-19 pandēmija, pāreja uz ilgtspējīgu un klimatneitrālu ekonomiku joprojām ir Eiropas Savienības prioritāte. Kosmosa jomai šajā pārejā ir svarīga loma. Kosmoss ir ekonomiskās izaugsmes veicinātājs, nodrošina globālu sakaru un zemes novērošanas datu pārklājumu, atbalsta pielietojumus un pakalpojumus ar pievienotu vērtību, tādus kā navigācija, ģeogrāfiskā un ģeotelpiskā informācija, un sniedz vērtīgu informāciju politikas veidošanai.

**Kosmosa aktivitāšu sociālekonomiskie ieguvumi**

1. Kosmosa nozare piedāvā ekonomiskās izaugsmes iespējas un atbalsta Eiropas konkurētspēju un noturību. Tehnoloģiskie risinājumi, ko piedāvā kosmosa programmu pakalpojumi, stiprina Eiropas datu ekonomiku un veicina progresīvu tehnoloģiju attīstību. Kosmoss ļauj attīstīt jaunus produktus un pakalpojumus, saderīgus ar ilgtspējīgu sabiedrību un izaugsmi, piemēram, viedus transporta risinājumus.
2. Kosmosa aktivitātes ietekmē sabiedrību, vidi un ekonomiku, un ieguldījumi kosmosā sabiedrībai rada plašu ieguvumu klāstu gan tiešā, gan netiešā veidā. Eiropas kosmosa dati un pakalpojumi var dot ieguldījumu politikas veidošanā un pārvaldības lēmumos, kas balstīti uz datiem. Piemēram, zemes novērošana ļauj novērot būtiskus klimata pārmaiņu mainīgos lielumus. Satelītu navigācijas pielietojumi var palīdzēt uzraudzīt kopējās lauksaimniecības politikas (KLP) īstenošanu. Daudzas mūsdienu sabiedrības problēmas, piemēram, slimību uzliesmojumi, ir saistītas ar cilvēku atrašanās vietu, ģeogrāfiski sagrupētas un tiek pārnestas pa noteiktiem ceļiem. Tādējādi ģeotelpiskā datu analīze kļūst par būtisku instrumentu procesu izpratnei un risinājumu radīšanai, kā arī nākotnes noturības veidošanai. Iegūtā informācija ļauj labāk izprast sarežģītas situācijas un palīdz izstrādāt atbilstošas ​​politikas.
3. ES kosmosa programma nodrošina kritiski svarīgo datu, pakalpojumu un tehnoloģisko risinājumu infrastruktūru, lai nodrošinātu ar bāzes (*baseline*) un novērojumu datiem plašu pašreizējo Eiropas politiku un stratēģiju klāstu. Pašreizējie pasākumi, lai saglabātu un atjaunotu Eiropas ekosistēmas un bioloģisko daudzveidību, var gūt labumu no potenciālā kosmosa jomas piedāvājuma. Šajās jomās ir jāveicina Eiropas kosmosa pielietojumu un pakalpojumu attīstība, lai sniegtu uz pierādījumiem balstītu informāciju, un uzlabotu un atjaunotu bojātās ekosistēmas.

**Izvērtēšanas metodes un kā tās uzlabot**

1. Novērtējot kosmosa programmu ieguvumus videi un sabiedrībai, tiek izmantots plašs metožu klāsts, sākot no atsevišķu gadījumu izpētes līdz aptverošākai izmaksu un ieguvumu analīzei. Viens no kosmosa programmas ietekmes mērīšanas veidiem ir politikas novērtēšana, kurā tiek izmantotas pētniecības metodes, lai sistemātiski pētītu politikas saturu, tās ieviešanas un ietekmes efektivitāti, kā arī, lai noteiktu vērtību vai panākumus dažādu ieinteresēto pušu sociālo un ekonomisko apstākļu uzlabošanā. Šāda veida novērtēšana attiecas uz konkrētu programmu un mērķiem, kā arī uz konkrētās politikas pietiekamības vai efektivitātes novērtējuma rezultātiem.

**Secinājumi**

1. Lai novērtētu kosmosa programmu sociālekonomisko ietekmi, ir jāuzlabo esošās metodoloģijas, lai labāk izprastu pierādījumus un informāciju, kas nepieciešama lēmumu pieņēmējiem un pilsoņiem. Tas īpaši ir vajadzīgs efektīvākai vides un cita veida politiku veidošanai, ar mērķi veicināt ilgtspējīgu dabas un sabiedrības resursu pārvaldību. Tas ir nepieciešams labākai mijiedarbībai starp sabiedrību, biosfēru un klimata sistēmu, efektīvākai zinātnes attīstībai un industriālām inovācijām, lai novērtētu tādus ilgtspējības jautājumus kā stabils klimats, bioloģiskā daudzveidība un sabiedrības labklājība.

**Diskusijas jautājumi:**

Horvātijas prezidentūra neformālajā videokonferencē aicina ministrus izteikties par šādiem jautājumiem:

1. *Kā integrēt ES kosmosa datu un pakalpojumu izmantošanu valsts iestādēs, lai veicinātu zaļo atveseļošanos pēc Covid-19 krīzes?*
2. *Kādā veidā kosmosa sistēmas un infrastruktūra var palīdzēt ātrāk virzīties uz ilgtspējīgas attīstības ceļu?*

**Latvijas pozīcija**

Latvijas ieskatā ES kosmosa datu un pakalpojumuattīstības dzinējspēks ir to lietotāji un kosmosa infrastruktūras sniegto datu “draudzīga” pieejamība lietotājiem. Tādēļ ES un dalībvalstīm nopietni jāpievēršas nozaru vajadzību izpētei un publiskā sektora lietotāju grupu attīstīšanai un apmācībai, lai veidotos noturīgs un dinamisks pieprasījums pēc kosmosa datiem, pielietojumiem un pakalpojumiem, un jāturpina kosmosa infrastruktūras attīstīšana.

Latvija uzskata, ka gan ES Kosmosa programmā, gan nozaru politikās ir nepieciešami atbalsta pasākumi, lai radītu publiskā un privātā sektora pieprasījumu un sekmētu satelītu novērojumu izmantošanu kā standarta metodi datu ieguvei dažādās rīcībpolitikās. Tādēļ ir jāceļ gan sektorpolitiku veidotāju un īstenotāju, gan privāto uzņēmumu izpratne par zemes novērošanas un satelītnavigācijas integrēto datu izmantošanas potenciālu. Svarīgs ir arī atbilstošs normatīvais regulējums, kas sekmētu satelītu datu izmantošanu publiskajā sektorā.

Vienlaikus EK un dalībvalstīm jāturpina atvieglot un paplašināt piekļuvi datiem, īpašu uzmanību pievēršot sadarbīgiem zemes segmentiem (*ground components)* (tostarp, datu uztveršanai, apstrādei un uzglabāšanai), kā arī datu izplatīšanai. Jārisina un jāuzlabo datu izmantošanas tehniskie jautājumi, kā datu pārsūtīšana starp datusaņemšanas punktiem un datu lietotājiem, metadatu lasāmība, datu tiešsaistes apstrādes iespējas, lai mazinātu vai pilnībā novērstu nepieciešamību lejupielādēt lielus datu apjomus utt.

Šajā kontekstā Latvija norāda, ka ir jāturpina strādāt pie stabila *Copernicus* datu uzglabāšanas un izplatīšanas infrastruktūras attīstības. Datiem arī turpmāk ir jābūt pieejamiem bez maksas, nodrošinot ērtu un ātru piekļūšanu, datiem jābūt ģeorektificētiem, un dalībvalstīm un uzņēmumiem nepieciešama savlaicīga informācija par to, kādi dati un cik drīz būs pieejami.

Latvijas ieskatā īpaši atbalstāmas ir tādas aktivitātes, kas vērstas uz zemes novērošanas un satelītnavigācijas datu izmantošanu tautsaimniecības nozarēs un uzņēmējdarbībā, kas vienlaikus arī sekmētu zaļās atveseļošanās veicināšanu. Jāveicina kapacitātes stiprināšana zemes novērošanas jomā, izpratnes veidošana, atvasināto tehnoloģiju (*downstream*) nozares jaunizveidoto uzņēmumu attīstība un jānodrošina pieeja riska kapitāla finansējumam to attīstībai. Latvijai ir īpaši svarīgi, lai *Copernicus* un *Galielo* programmai attīstoties tiek radīti priekšnoteikumi “ne-kosmosa” mazo un vidējo uzņēmumu (turpmāk – MVU) iespējām iekļauties vērtības radīšanas ķēdes posmos. Šajā kontekstā Latvija atbalsta sinerģijas ar citām ES programmām, lai veicinātu komerciālu pielietojumu.

Latvija uzskata, ka izglītības un izpratnes veidošanas aktivitātēm ir būtiska loma *Copernicus* un *Galielo* attīstībā, tādēļ ir jāizstrādā un jāievieš mācību programmas publiskā un uzņēmējdarbības sektoru lietotājiem, jāattīsta tālākizglītības, profesionālās un augstākās izglītības studiju programmas, kas sekmē ģeotelpiskās informācijas apstrādes un pielietošanas zināšanu apguvi un prasmju attīstību.

**Politikas debates par pētniecības un inovācijas lomu Eiropas atveseļošanā**

Nav šaubu, ka Covid-19 ir nozīmīga mācība cilvēcei. Visu, ko mēs darām un kā mēs to darām – piemēram, kā strādājam, izglītojam savus bērnus, dzīvojam vai ceļojam – šī krīze ir izaicinājusi. Ir skartas visas ekonomikas nozares, un kaut arī dažām nozarēm izdodas ātrāk pielāgoties pārmaiņām, citas nozares cīnās ar krīzes negatīvo ietekmi. Mums visiem būs jāpieliek lielākas pūles, lai glābtu mūsu ekonomiku un palīdzētu mūsu sabiedrībai pārvarēt šīs pandēmijas radītās negatīvās sekas. Tomēr tas nevarēs notikt par katru cenu vai neievērojot citas steidzamas prioritātes, kā cīņa pret klimata pārmaiņām, vai globālās konkurētspējas stiprināšana.

Pētniecības ministri 2020.gada 7.aprīlī apmainījās viedokļiem par pētniecības un inovācijas (P&I) lomu īstermiņā, vidējā termiņā un ilgtermiņā, reaģējot uz Covid-19. Debates atspoguļoja plašu vienošanos par to, ka P&I ir ārkārtīgi svarīga loma, galvenokārt vakcīnu izstrādē, diagnostikas instrumentu uzlabošanā un terapijā, kā arī veicinot sabiedrībā plašāku un ilgtermiņa noturību pret krīzi. Ministri aicināja virzīties uz izejas stratēģiju no globālās pandēmijas, balstoties uz ieguldījumiem P&I un plašāk izmantojot mākslīgā intelekta (AI) iespējas.

Ministri arī atzinīgi novērtēja rīcības plānu *ERAvsCorona* kā steidzamu pasākumu kopumu, un aicināja izmantot iekļaujošu pieeju tā īstenošanā, kā arī visu pieejamo ES programmu un fondu sinerģisku un papildinošu izmantošanu.

**Atveseļošanās plāns un P&I loma**

Tuvākajās dienās Eiropas Komisija (EK) publicēs ES atveseļošanas plānu. Tā pamatā ir ES Ekonomikas atveseļošanās ceļvedis[[1]](#footnote-2), kas ir balstīts uz solidaritātes, kohēzijas un konverģences principiem. Tas uzsver digitālo transformāciju un pāreju uz zaļo ekonomiku kā galvenos faktorus, kas veicinās darba vietu radīšanu, un aicina stiprināt ES stratēģisko autonomiju.

Atveseļošanās paketei būtu jāatbalsta visas sistēmas noturība. Tas ietver stimulus uzņēmumiem krīzes laikā saglabāt savu saimniecisko darbību, veikt ieguldījumus cilvēkos un P&I. Ir arī svarīgi palielināt ieguldījumus jaunos un drošos darba veidos, tostarp palielinot digitālās prasmes visos līmeņos.

ES rīcībā ir lieliski instrumenti, piemēram, ES Ietvarprogramma un citi instrumenti Eiropas līmenī. Turklāt, efektīva sinerģiju starp dažādām programmām un instrumentiem šobrīd ir svarīga nekā jebkad agrāk.

Izveidojot ES mēroga zināšanu tīklu, kura pamatā ir izcilība un atklātība, P&I ļauj attīstīt jaunas zināšanas, tehnoloģijas un inovatīvus produktus, kuriem ir ietekme uz ekonomikas stimulēšanu, klimata, sociālo, veselības un ekonomisko problēmu risināšanu. Tāpēc Horvātijas prezidentūra ir pārliecināta, ka nākotnes ekonomikas atveseļošanas plāna pamatā ir jābūt P&I.

Lai arī Covid-19 pandēmija ir grūts periods, tas var būt arī laiks, lai izceltu zinātnes lomu, kā arī uzlabotu un attīstītu nākotnes darba vietas. Šī krīze ne tikai demonstrē, cik svarīgi ir pastāvīgi ieguldījumi P&I un uzticība zinātnei, bet arī vajadzību pēc kopīgiem, papildinošiem un efektīviem centieniem dažādās jomās, lai nodrošinātu digitālo transformāciju un pāreju uz zaļo ekonomiku.

**Pārvērtējot nākotnes darba vietas**

Ņemot vērā Covid-19 krīzes ietekmi, nākotnes darba vietas, kas ir viena no Horvātijas prezidentūras pētniecības prioritātēm, tagad iegūst vēl lielāku nozīmi. Ir skaidrs, ka pētniecībai un tehnoloģiju attīstībai ir svarīga loma virzībā uz pārmaiņām.

Piemēram, mākslīgais intelekts ir pierādījis, ka tā ir stratēģiska tehnoloģija, kas var piedāvāt risinājumus pašreizējai krīzei daudzās jomās. Covid-19 laikā mākslīgais intelekts tika un tiek izmantots Covid-19 vīrusa diagnosticēšanai cilvēkiem, atklājot vizuālas pazīmes vai apstrādājot milzīgu daudzumu nestrukturēti tekstuālus datus, lai prognozētu iespējamo jauno gadījumu skaitu, kā arī analizējot farmaceitisko vielu un ķīmisko savienojumu piemērotību terapijai.

Šīs krīzes ietekme uz ekonomiku un sabiedrību norāda uz nepieciešamību pārdomāt ilgtermiņa atveseļošanās stratēģijas un iespējas radīt jaunas darba vietas. Jāpatur prātā vairāki segmenti. Piemēram, vai automatizācija virza darba vietu radīšanu, vai cilvēku darbs saglabāsies konkurētspējīgs, kā cilvēki un mašīnas var strādāt kopā utt. Jaunu tehnoloģiju straujā izaugsme rada daudz izaicinājumu, piemēram, datu aizsardzība, atbildība, kiberdrošība un uzticamība, bet tikai ieguldījumi to nepārtrauktā izaugsmē radīs uzlabojumus un labāku izpratni, ar mērķi padarīt nākotnes tehnoloģijas atvērtākas, saprotamākas, drošākas, pārredzamākas un noderīgākas.

**Gūtās mācības**

Tūlīt pēc Covid-19 uzliesmojuma, dalībvalstis un EK pārstāvji rīkojās ātri un efektīvi, piesaistot atbilstošu finansējumu cīņai pret pandēmiju un pastiprinot koordinācijas centienus, lai īstenotu galvenās prioritārās darbības, piemēram, tādas, kuru mērķis ir pētniecības datu un informācijas apmaiņa visā ES un ar citiem starptautiskiem partneriem.[[2]](#footnote-3)

Iedzīvotāju iesaistīšana ir būtiska, lai apzinātu risinājumus, kas palielina labklājību un uzlabo noturību pret krīzi iekļaujošā veidā. Labs piemērs ir nesenā pozitīvā pieredze ar pirmo Eiropas hakatonu. Turklāt, lai stiprinātu pilsoņu uzticību valsts institūcijām, būtiska nozīme ir uz pierādījumiem balstītiem zinātniskiem ieteikumiem politikas veidošanā.

Globālās ārkārtas situācijas laikā, kāda ir Covid-19 pandēmija, ir svarīgi novērst visus šķēršļus brīvai datu, pētnieku un ideju plūsmai. Pilnīga, savlaicīga un taisnīga piekļuve zinātniskai informācijai un pētījumu rezultātiem krīžu laikā pētniekiem, žurnālistiem, medicīnas personālam un visiem iedzīvotājiem ir ārkārtīgi svarīga, precīzas un ātras, uz zinātnes atziņām balstītas rīcības nodrošināšanā.

Turklāt, koordinācija, datu apmaiņa, pilsoņu iesaistīšana un kopīgs finansējums ir tipiski Eiropas Pētniecības telpas (*European Research Area* – ERA) uzdevumi. Krīze ir parādījusi, ka ERA stiprināšana var sniegt nozīmīgu pievienoto vērtību, padarot mūsu rīcību efektīvāku un taustāmāku ES un visu eiropiešu labā. EK drīz iepazīstinās dalībvalstis ar savu paziņojumu par ERA nākotni: tas uzsāks kopīgo apspriešanos, kā padarīt ERA stiprāku.

**Secinājumi**

Ievērojot visu iepriekš minēto, Horvātijas prezidentūra vēlas uzsvērt, cik svarīgi ir sekot līdzi P&I investīcijām Eiropas, nacionālā un reģionālā līmenī. Ekonomikas atveseļošana un modernizācija ir jāveido uz taisnīgām izredzēm visiem, balstoties uz iekļaujošu pieeju, digitālo transformāciju un pāreju uz zaļo ekonomiku.

**Diskusijas jautājumi:**

Horvātijas prezidentūra neformālajā videokonferencē aicina ministrus izteikties par šādiem jautājumiem:

*1. Kādas, jūsuprāt, ir galvenās gūtās mācības, pārvarot šo krīzi, P&I politikas perspektīvā?*

*2. Kā P&I ieguldījumi var tikt izmantoti, lai veicinātu turpmāko darba vietu attīstību?*

*3. Kā mēs varam iestrādāt šo kopējo pieredzi Eiropas Pētniecības telpas pārveidē?*

**Latvijas pozīcija**

1. ES līmenī ir nepieciešama daudz efektīvāka koordinācija, lai integrētu dalībvalstu veiktos pasākumus un P&I ieguldījumus krīzes pārvarēšanai. Jo īpaši jāveicina atvērta datu un informācijas apmaiņa, tai skaitā ir jābūt ļoti efektīvai Eiropas veselības datu telpai (*European Health Data Space*). Šobrīd problēma ir tikai daļēji atrisināta. Sagatavotība potenciālajiem nākamajiem epidēmiskajiem uzliesmojumiem ir nepietiekama, tādēļ ir jāveido daudz precīzāki, iekļaujošāki un efektīvāki ES līmeņa scenāriji gadījumam, ja izveidotos jauni infekcijas slimību uzliesmojumi vai viļņi.
2. Būtiska ir P&I pasākumu prioritāšu noteikšana atbilstoši pandēmijas izaicinājumiem dalībvalstu līmenī, jo ES līmeņa P&I pasākumi ar ilgtermiņa perspektīvu, piemēram, pētniecības partnerības ar industriju medikamentu izstrādes un klīnisko izmēģinājumu jomā nenodrošina visu dalībvalstu iesaisti. Krīzes situācijā jānodrošina iekļaujoša pieeja, lai papildinātu esošos konsorcijus un projektus ar jauniem dalībniekiem, no visām krīzes skartajām valstīm, lai nodrošinātu nekavējošu zinātniskās, klīniskās un terapeitiskās informācijas apmaiņu, nepārklāšanos un savstarpēju papildinātību.
3. Latvija nacionālā līmenī nekavējoties izveidoja jaunu valsts pētījumu programmu “Covid-19 seku mazināšanai”[[3]](#footnote-4), ar mūsu iespējām un vajadzībām samērotu budžetu (5 milj. *euro*), lai risinātu izaicinājumus veselības aprūpes un sabiedrības veselības, iženiertehnisko risinājumu, saiedrības labklājības un tautsaimniecības jomās. Latvija īsteno P&I aktivitātes, kas veido pamatu sadarbībai un savietojamību ar ES līmeņa pasākumiem, un sniedz tiešu finansiālu ieguldījumu ERAvsCorona plāna realizācijā.
4. Pētījumi par jaunām darba/nodarbinātības formām (*new way of working*) ir iekļauti pozīcijas 3. punktā minētajā valsts pētījumu programmā. Latvija uzskata digitalizāciju un e-pakalpojumus par daudzsološu iespēju gan sabiedriskajam sektoram, gan uzņēmumiem. Arī pētniecībā nākotnes darba vietas, iespējams, izskatīsies citādi. Pandēmija ir samazinājusi cilvēku fiziskās klātbūtnes iespējas laboratorijās, zinātniskajās institūcijās un augstskolās. Attālināti izmantojamā infrastruktūra, laboratorijas un iekārtas, zinātnisko datu analīzes iespējas, ātrdarbības skaitļošana, mākslīgā intelekta risinājumi ir iespēja arī P&I sektoram. Tādēļ jāsniedz zinātniekiem papildu prasmes un rīki, lai viņi efektīvāk izmantotu atvērtās zinātnes iespējas. Līdztekus profesionālajām zināšanām nepārtraukti jāattīsta informāciju tehnoloģiju prasmes un caurviju kompetences (*transferable skills*), kas nepieciešamas darbam digitālajā un virtuālajā vidē.
5. Eiropas pētniecības telpai jākļūst par mobilizējošu un iekļaujošu platformu, kas izmanto visu dalībvalstu talantu kopumu. ERA loma šīs krīzes laikā varēja būt pārliecinošāka, un tā ir jāuzlabo, pieņemot par iespējamu jaunus epidēmijas vai pandēmijas uzliesmojumus. Tam varētu kalpot jauni instrumenti ar vertikālu lejupvērstu (*top-down*) pieeju un skaidri definētu tematiku, un efektīvu, nevis sporādisku, visu dalībvalstu iesaisti. Pasākumiem ERA ietvaros ir jābūt ar skaidri noteiktiem “pārvaldniekiem” (*owners*), kuri caur “vienu pieturu” dod iespēju zinātniskajām grupām iekļauties zināšanu un sadarbības tīklos, kopīgu mērķu sasniegšanai. Ir jābūt atvērtai pieejai visai informācijai, kas tiek radīta ES finansētos projektos un aktivitātēs, kā arī jānodrošina efektīva datu apmaiņa dalībvalstu starpā. Ir jāstiprina dalībvalstu zinātniskās infrastruktūras bāze, jo pierādījies, ka ārkārtas krīzes apstākļos tirgus mehānismi darbojas vāji. Izglītības un zinātnes ministrija uzskata, ka ERA attīstībai jānovirza pilnvērtīgs finansējums gan no Ietvara programmas, gan nacionālā līmenī no kohēzijas politikas un atveseļošanās paketēm.

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

K.Karolis 67047996

[kaspars.karolis@izm.gov.lv](mailto:kaspars.karolis@izm.gov.lv)

L.Sīka

Lauma.Sika@mfa.gov.lv

1. https://www.consilium.europa.eu/media/43384/roadmap-for-recovery-final-21-04-2020.pdf [↑](#footnote-ref-2)
2. https://ec.europa.eu/info/live-worktravel-eu/health/coronavirus-response\_en [↑](#footnote-ref-3)
3. 2020. Gada 20. maija Ministru kabineta rīkojums “Par valsts pētījumu programmu Covid-19 seku mazināšanai”, pieejams: Nr. 278 http://tap.mk.gov.lv/lv/mk/tap/?pid=40487529 [↑](#footnote-ref-4)